ועדת הכספים, כנסת 23, פרוטוקול מספר 213, 2020-12-21 11:38

משה גפני: אני מתכבד לפתוח את ישיבת ועדת הכספים.

משה גפני: אנחנו עוברים לתקנות ניירות ערך.

בן אבא: אני מאגף התקציבים.

בן אבא: הודעה של משרד האוצר: משרד האוצר יפעל לתקצוב של החינוך העצמאי בהיקף של 8 מיליון שקלים.

בן אבא: זאת בכפוף לכל הכללים הנדרשים לצורך תקצוב במסגרת התקציב ההמשכי, וועדת הכספים תאשר פניות תקציביות שמונחות על שולחנה.

משה גפני: אנחנו נדרשים לאשר את זה?

משה גפני: זה כבר עלה לי עד מעל לראש.

בן אבא: אתם לא נדרשים לאשר את זה.

בן אבא: אתם יודעים שיש פניות תקציביות שאנחנו שלחנו שמונחות על שולחן הוועדה.

משה גפני: יש שתי פניות ששלחתם.

משה גפני: שהמשרדים יעשו את העבודה שלהם ושיביאו את זה כפי שצריך.

משה גפני: בסדר.

בן אבא: ככל שיהיו שרים אנחנו נשמח להביא את זה.

משה גפני: שירה, אני מודה לך על ההודעה הזאת.

משה גפני: אנחנו נמצאים ב – אני לא רוצה להגיד את המילה הלא פרלמנטרית, אבל מה שאנחנו חיים היום, המציאות הזאת היא בלתי מתקבלת על הדעת, שאת צריכה להודיע על 8 מיליון שקל של החינוך העצמאי, שזה דבר שהוא משולל כל היגיון.

משה גפני: נבהלתי כשאמרת שצריך גם לאשר את זה בגלל שזה אושר כבר 360 פעמים.

משה גפני: אבל את מדברת על פניות תקציביות – אנחנו יודעים, יש שתי פניות תקציביות.

משה גפני: פשוט עוד לא שמתי אותן על סדר היום, אני בודק אותן.

בן אבא: אם יש פרטים שחסרים נשמח לענות.

משה גפני: לא אתכם אלא עם המשרדים.

משה גפני: בכל מקרה, אני מודה לך.

משה גפני: תודה רבה.

משה גפני: מי מציג את תקנות ניירות ערך?

משה גפני: ענת גואטה, יושבת-ראש הרשות לניירות ערך, בבקשה.

ענת גואטה: תודה רבה, אדוני כבוד היושב-ראש, חברי כנסת נכבדים.

ענת גואטה: אני רוצה לנצל את ההזדמנות להופיע כאן בפניכם היום ולתת לכם סקירה קצת יותר רחבה מאשר התקציב שלנו שהוא ספציפי ומההצעה שלנו להפחתות, ולדבר על תהליכים משמעותיים שקרו בסיוע הוועדה בשנתיים–שלוש האחרונות.

ענת גואטה: קודם כול, חשוב לי לציין שבמרבית התקופה שבה אני מכהנת בתפקידי כיושבת-ראש רשות ניירות ערך, הכלי החשוב והמשמעותי של חקיקה לא עמד לרשותנו.

ענת גואטה: למרות זאת, כשמסתכלים על בחינה של פעילות הרשות בשנים הללו, אפשר לראות שהתקדמנו בלא מעט תחומים, למרות שהמצב הקריטי בשל מחסור בחקיקה דורש פעילות לצורך קידום של רפורמות משמעותיות שאנחנו מעוניינים לקדם אותן.

ענת גואטה: אני רוצה להזכיר שבשנת 2017 הוועדה הזאת אישרה תיקון חשוב לחוק ניירות ערך, שינוי מבנה הבורסה, שבין היתר חייב את הבנקים להעביר מידיהם את השליטה בבורסה, שעד אז הייתה בבעלות הבנקים.

ענת גואטה: תהליך יישום החקיקה דה פקטו וההוצאה מן הכוח אל הפועל שלה הושלם במלואו בשנת 2018, שאז הרשות עמדה על כך ונקטה גישה פרואקטיבית בתהליך העברת השליטה בבורסה מידי הבנקים.

ענת גואטה: הבשורה שלנו הייתה שהעברת השליטה תהיה לידיים זרות ולא לידי בעל שליטה דומיננטי.

ענת גואטה: בפועל דחינו הצעות שהתקבלו בעיקר מבורסות זרות להעברת השליטה לידי גורם ריכוזי אחד כי חשבנו שבעל שליטה מרכזי בבורסה, בפרט כזה שהוא בורסה זרה – כי כל ההצעות, כפי שציינתי קודם, הגיעו מבורסות זרות, חלקן בבעלות ממשלתית של ממשלות זרות – עשוי היה לרתום את הפעילות של הבורסה לטובת אינטרסים שהם לא בהכרח לטובת שוק ההון המקומי.

ענת גואטה: שליטה מבוזרת תבטיח שהבורסה תשרת את המטרה המרכזית שלה, שהיא קידום שוק הון משוכלל ומודרני ככלי מרכזי לפיתוח הכלכלה הישראלית.

ענת גואטה: אני רוצה לציין שהיום בחלוף מספר שנים ובתוספת מהלכים נוספים שאותם ביצעה הרשות, אפשר לחזות בפירות של המהלך שהובילה רשות ניירות ערך לשינוי מבנה השליטה בבורסה, בשיתוף עם הוועדה, שהתחיל והושלם בחודש אוגוסט בשנת 2018.

ענת גואטה: הבורסה הנפיקה את המניות שלה בבורסה והפכה להיות חברה בדיוק שנה לאחר מכן.

ענת גואטה: בסוף אוגוסט 2019 התהליך הזה הושלם.

ענת גואטה: בהנפקה הזאת השתתפו משקיעים זרים מגוונים, במודל הנפקה חדש, שכלל רישום בבורסה בתל אביב וגיוס כסף ממשקיעים זרים.

ענת גואטה: זה מודל הנפקה חדש שאנחנו עמלים כדי לשמר ולבסס אותו גם לגבי חברות אחרות.

ענת גואטה: יש חברות נוספות שבחרו במודל ההנפקה הזה בתקופה האחרונה.

ענת גואטה: בהמשך לזה, בשנה האחרונה, בשנת הקורונה אנחנו חווים זרם חסר תקדים של ביקוש מצד חברות להנפקת מניות לראשונה (IPO), בעיקר ממגזר הטכנולוגיה וההייטק הישראלי, בהיקף משמעותי שלא חווינו מזה עשור.

ענת גואטה: העלייה בפעילות התחילה עוד ברבעון הקודם והיא ממשיכה ביתר שאת גם ברבעון הנוכחי, כשהיום אנחנו עומדים על 28 תשקיפים שכבר הוגשו לנו ועוד 70 שהודיעו שבכוונתם להנפיק ברבעון הקרוב, בסך הכול 98 הודעות ותשקיפים בשני רבעונים בלבד.

ענת גואטה: כפי שציינתי, החידוש הנוסף והמשמח בגל ההנפקות הנוכחי הוא שהרבה מן ההנפקות האלה הן בענף הטכנולוגיה, דבר שמחבר באופן מועיל כבר בשנה הראשונה למשבר הקורונה בין מקורות המימון האטרקטיביים של שוק ההון הציבורי ובין צורכי המימון של ענף ההייטק הישראלי, ומאפשר בזה למשקיעים ישראלים להיחשף לאחד הענפים המובילים והצומחים ביותר בכלכלה הישראלית.

ענת גואטה: כל זה תוך הגברה של המתאם בין תמהיל ענפי המשק לבין שוק ההון הציבורי.

ענת גואטה: השקענו מאמצים רבים מאוד בתחום הזה.

ענת גואטה: אני רוצה לציין שגם בסיוע הוועדה, שהחריגה עוד בשנת 2018 את ההשקעות של המוסדיים בענף ההייטק ממגבלת ההוצאות הישירות של הגופים המוסדיים, ואנחנו שמחים מאוד על החיבור שנרקם בין שוק ההון הציבורי לבין ענף ההייטק הישראלי.

ענת גואטה: אנחנו חושבים שזה חיבור מועיל גם בראייה של שנים קדימה.

ענת גואטה: נושא משמעותי נוסף שמעסיק אותנו בימים האלה הוא קידום חקיקה שתאפשר הקמה של תשתיות פינטק מחוללות תחרות וברות קיימא בתוך המערכת הבנקאית בישראל, שישמשו בשלב הראשון את ציבור הצרכנים הפיננסיים להשוואה בלתי אמצעית של עלויות ואיכות של השירותים הפיננסיים שהם מקבלים היום מהבנקים אל שירותים אלטרנטיביים אפשריים, ובשלב הבא יוכל גם ציבור הלקוחות והציבור הישראלי לממש את הבחירה שלהם באמצעות הקשה על קליק אחד.

ענת גואטה: חשוב לי לציין שהמהפכה הזאת היא המהפכה הצרכנית המשמעותית ביותר לדעתנו בעשורים האחרונים ביחס לאופן שבו הציבור הישראלי צורך שירותים פיננסיים ומנהל את ההשקעות שלו.

ענת גואטה: חשוב לציין גם שישראל היא מעצמת פינטק בעולם.

ענת גואטה: חברות הפינטק הישראליות מביאות הרבה מאוד ערך וברכה לשווקים מובילים בעולם.

ענת גואטה: הן לא פועלות בישראל, הצרכן הישראלי לא נהנה מהן, בעיקר בגלל חוסר ודאות רגולטורית שצריך להסדיר בהקדם האפשרי.

ענת גואטה: בשנה האחרונה התמודדנו עם משבר הקורונה, כמו כל המשק, ובעיקר התמקדנו בהבטחת הפעילות הרציפה והתקינה בשוק ההון, שהייתה אתגר עליון לרגולטורים בתחום ניירות ערך בכל העולם.

ענת גואטה: פעלנו כדי להבטיח יצירה של גמישות עבור השחקנים שפעילים בשוק ההון, ובעיקר בחלק הראשון של המשבר, בו התמודדנו עם תנודתיות חריפה בשווקים, שהשפיעה על ציבור המשקיעים ועל מנהלי כספי הציבור והמתווכים הפיננסיים.

ענת גואטה: כעת, לצד העבודה הרבה שהשקענו כדי להבטיח פעילות רציפה ותקינה, הרשות ממשיכה ברבעונים האחרונים לתמוך בגל ההנפקות שציינתי קודם, כמות מסיבית של תשקיפים שמגיעים לידינו ואנחנו צריכים לאשר ולאפשר את הגיוס שלהם לשוק.

ענת גואטה: למהלך הזה כל עובדי הרשות באופן חריג נרתמים מתוך הבנה שהתפקוד הרציף והתקין של שוק ההון במהלך המשבר הוא גורם שקשה להפריז בחשיבותו.

ענת גואטה: אני חושבת שעד עכשיו עמדנו במשימה בהצלחה.

ענת גואטה: היום מונח על סדר היום של הוועדה תקציב רשות ניירות ערך לשנה הבאה.

ענת גואטה: אני רוצה לציין שהרשות היא גוף עצמאי שלא נתמך על ידי המדינה, זאת אומרת הרשות לא מקבלת תקציב מן המדינה.

ענת גואטה: כל ההכנסות שלה מגויסות ממקורות עצמאיים, בעצם מאגרות שאנחנו גובים מן הלקוחות שלנו, שהם הגופים המפוקחים.

משה גפני: מובן מאליו שתקציב הרשות לניירות ערך הוא עצמאי ואיננו מתוקצב על ידי תקציב המדינה.

ענת גואטה: אני מציינת את זה.

ענת גואטה: אנחנו רגולטור יוצא דופן במובן הזה.

משה גפני: לא יוצא דופן, אבל כן, זה בסדר.

ענת גואטה: אנחנו מתייחסים בכובד ראש לכל הוצאה ואנחנו פועלים כדי לצמצם עלויות שמושתות על המפוקחים שלנו, בעיקר לאור גודל השעה בתקופת הקורונה, ולכן הבאנו היום לאישור הוועדה גם הצעה להפחתת אגרות כיוזמה משותפת של רשות ניירות ערך ושל יושב-ראש ועדת הכספים.

ענת גואטה: אני מעבירה את רשות הדיבור לעודד שפירר, מנכ"ל הרשות, שיציג את התקציב ואת ההצעה באופן מפורט.

משה גפני: אנחנו עדיין עוסקים באגרות.

משה גפני: מה אתם מבקשים באגרות?

 << אורח >> עודד שפירר: אנחנו מבקשים הפחתה רוחבית של 10% על כל האגרות השנתיות של כל הגופים המפוקחים.

משה גפני: אני רוצה להגיד משהו, אני רוצה להגיד גם לענת גואטה.

משה גפני: הרשות לניירות ערך עושה את עבודתה בסדר, אין ביקורת קשה על הדברים האלה.

משה גפני: תמיד יש ביקורות.

משה גפני: באמת הרשות בראשותך, העובדים, המנכ"ל, כולם – אין לנו טענות רבות.

משה גפני: לצערי הרב נקלעתם עכשיו עם התקציב למצוקה פוליטית בלתי רגילה.

משה גפני: קודם היה דיון שבו ראינו פה את הכאוס שמול עינינו.

משה גפני: בכל אופן אני רוצה לאשר את זה.

משה גפני: אני לא יודע אם הכנסת תתפזר או לא תתפזר.

משה גפני: הכול הולך לקרות כאן.

משה גפני: אני הרבה שנים בכנסת ואני לא זוכר תקופה כזאת.

משה גפני: באמת זו תקופה של כאוס נורא.

משה גפני: ביקשתי בשעתו להפחית מן האגרות.

משה גפני: אני מודה לכם על כך שהפחתתם.

משה גפני: אני לא מסתפק ב-10%, אני מבקש 15% הפחתה של האגרה השנתית בכל הפעילות הזאת.

משה גפני: אתם יכולים לעמוד בזה וזה לא בקשת סרק.

משה גפני: אני פונה אליכם ומבקש את ההסכמה שלכם, שההפחתה של האגרות תהיה ב-15%.

ענת גואטה: בסדר גמור, אנחנו מקבלים את ההצעה של אדוני.

ענת גואטה: נוכל לעמוד בזה.

ינון אזולאי: שאלה קטנה לעודד שפירר.

ינון אזולאי: כשאתם עושים הפחתה של האגרות, אתה מדבר על מה יהיה בשנים 20-21.

ינון אזולאי: ועל שנת 20 של הקורונה – האם יש לכם משהו?

ינון אזולאי: הייתי מבקש שתיתן לנו פירוט, שנוכל לדעת על מה אנחנו מצביעים.

 << אורח >> עודד שפירר: אנחנו מפרידים פה בין שני סוגים של הפחתת אגרות.

 << אורח >> עודד שפירר: לשנת 2020 אנחנו מפחיתים כ-5 מיליון שקל.

 << אורח >> עודד שפירר: זו פעם ראשונה שאנחנו עושים הפחתה תוך כדי שנת התקציב.

 << אורח >> עודד שפירר: אנחנו בעצם נחזיר לחברות ששילמו לנו אגרה את ההפרשים, אם הוועדה כמובן תאשר.

ינון אזולאי: אתם מחזירים כסף או שאתם עושים זיכוי באגרה?

 << אורח >> עודד שפירר: אנחנו מחזירים כסף.

ינון אזולאי: מחזירים כסף בפועל למי שמשלם ב-2020, בגלל הקורונה?

 << אורח >> עודד שפירר: נכון.

 << אורח >> עודד שפירר: בעצם ההפחתה היא לחברות שנפגעו בעיקר בקורונה.

 << אורח >> עודד שפירר: מתוך 5 מיליון השקלים שאנחנו מחזירים, כ-4 מיליון שקלים מוחזרים לחברות ניהול קרנות הנאמנות על ההפסדים הגדולים שהיו להן בתקופה הזאת.

 << אורח >> עודד שפירר: זה בעצם הענף שנפגע הכי הרבה בתקופת הקורונה.

 << אורח >> עודד שפירר: לכן חשבנו שצריך לעשות את זה פעם אחת דיפרנציאלי ולא שוויוני.

ינון אזולאי: כלומר ענפים שלא נפגעו, למשל ענפי מזון ותרופות שלא נפגעו, אתם לא תחזירו להם כי אין בעצם מה להחזיר להם.

ינון אזולאי: אתה דואג דווקא לאלה שנפגעו בתקופת הקורונה.

 << אורח >> עודד שפירר: נתת דוגמה מצוינת, חלק מחברות המזון שהייתה להן דווקא עדנה בתקופה הזאת.

 << אורח >> עודד שפירר: לכן בשנה הזאת לא נכון להחזיר להן.

 << אורח >> עודד שפירר: יחד עם זאת, סברנו שבשנים 21–23, מכיוון שהאגרות שאנחנו מחזירים להן הן תולדה של צבירה של עודף של אגרות שנמצאות אצלנו - - -

ינון אזולאי: מאיזו שנה האגרות האלה נמצאות אצלכם?

 << אורח >> עודד שפירר: פחות או יותר משנת 2017.

 << אורח >> עודד שפירר: ב-2017 היה מעט.

 << אורח >> עודד שפירר: בשנים 18, 19 ו-20 הצטבר עודף של כ-40 מיליון שקל מעל מה שאנחנו צריכים.

 << אורח >> עודד שפירר: לכן את כל הסכום הזה כמעט אנחנו מחזירים לחברות.

 << אורח >> עודד שפירר: עכשיו עם התוספת של הרב גפני זה אפילו יותר.

 << אורח >> עודד שפירר: ה-15% שנתי זה סדר גודל של 16.5 מיליון שקל בשנה שאנחנו מחזירים לחברות שמפוקחות על ידינו.

 << אורח >> עודד שפירר: בסך הכול כ-47–48 מיליון שקל, בנוסף ל-5 מיליון שקל.

 << אורח >> עודד שפירר: סך הכול 53 מיליון שקל.

ינון אזולאי: אתה רוצה עוד 13 מיליון שקל מאיתנו?

ינון אזולאי: כי היה לך 40 מיליון שקל.

ינון אזולאי: בסדר, ברזרבה תמיד אתה משאיר לך 4 מיליון, אז תוריד מזה.

 << אורח >> עודד שפירר: מאחר והרב גפני פיצל לנו את זה לשלוש שנים, לשנים 21–23, אני מאמין שנעמוד בזה בשנים הבאות וזה יהיה בסדר.

אלכס קושניר: אפשר להעביר אותם למשרד האוצר?

משה גפני: לא.

משה גפני: למה אתה רוצה לקלקל אותם?

ינון אזולאי: הם יתקלקלו שם, תעזוב.

ינון אזולאי: לפחות במקום הקטן הזה שבו הם טובים – תן להם.

אלכס קושניר: שם אומרים לנו כל הזמן: לא, לא, לא.

אלכס קושניר: פה לפחות אומרים: כן.

ינון אזולאי: מהתקציב של המדינה הם יכולים להחזיר.

משה גפני: עשיתי חשבון, אם הייתי חושב שהם לא יכולים לעמוד בזה לא הייתי מבקש את זה.

ינון אזולאי: איך אתה יודע לעשות חשבון?

ינון אזולאי: לא לימדת לימודי ליבה.

משה גפני: לא חשוב.

משה גפני: אני יודע, למדתי בכולל.

משה גפני: המציאות היא שרשות ניירות ערך – גם החמאתי להם קודם – עומדים בעניין הזה.

משה גפני: אני חושב שזו גם תקופה שבה באמת צריך להפחית.

משה גפני: אני שמח שהם באו עם ההצעה של ההנחה.

משה גפני: דיברנו על זה כבר קודם.

ינון אזולאי: בפברואר הם התחייבו לבוא אלינו עם הפחתה עד סוף השנה, והם באו.

ינון אזולאי: הם עמדו במילתם.

משה גפני: ב-15% הם יעמדו.

משה גפני: זה גם חשוב מבחינת המסר כלפי הציבור.

משה גפני: בבקשה, אם אפשר לקרוא את התקנות.

אורית שרייבר: מדובר במספר סטים של תקנות שבאמצעותן ניישם את המתווה הזה.

אורית שרייבר: החלק הראשון לשנת 2020 – שלושה סטים של תקנות מתייחסים לזה, ושאר הסטים מתייחסים להוראת השעה לשנים 2021–2023.

אורית שרייבר: אלה התקנות שעוסקות בתאגידים מדווחים בקרנות נאמנות וגם בבורסה, להפחתה של שלוש השנים הבאות.

אייל לב ארי: תסבירי בבקשה.

אורית שרייבר: כאן אנחנו מדברים על ההפחתה לשנת 2020.

אורית שרייבר: מדובר על החזר אגרות שכבר שולמו לנו.

אורית שרייבר: המשמעות של מה שנאמר כאן היא לשנות את אופן החישוב של הדרגה, גם של קרן חוץ, גם של קרן נאמנות, גם של תאגיד מדווח.

אורית שרייבר: סכום האגרה שצריך להיות משולם נקבע על פי פרמטר שנבחן לשנת 2019 לפי התקנות.

אורית שרייבר: אנחנו למעשה מוסיפים כאן אפשרות לתאגיד מדווח לבחון את ההון העצמי שלו לפי הדוחות הכספיים ביוני 2020.

אורית שרייבר: לגבי דרגה של קרן חוץ אנחנו גם מוסיפים מועד, שאפשר יהיה לבחור את הנמוך מביניהם לגבי התקופה שבה נבחן את שווי היחידות שמוחזרות.

ינון אזולאי: כל כמה זמן אתם עושים חישוב של הדרגה?

אורית שרייבר: בכל שנה בוחנים מה ההון העצמי של התאגיד המדווח או מה שווי היחידות ולאותה שנה מחשבים את האגרה שמשולמת.

אורית שרייבר: זה כמובן יכול להשתנות משנה לשנה.

אורית שרייבר: וכך גם לגבי דרגה של קרן נאמנות, שנקבעת היום לפי הממוצע של שווי הנכסים המנוהלים על ידי הקרן במחצית הראשונה של השנה.

אורית שרייבר: אז בשנת 2020 זה לא יהיה השווי הממוצע אלא השווי הנמוך, הנקודה הנמוכה ביותר בחצי השנה הראשונה של שנת 2020.

אורית שרייבר: כך ניקח בחשבון את מה שהתרחש בתקופה הזאת כאן.

אורית שרייבר: הסכום שאנחנו מחזירים, זה לא תוספת והצמדה אלא מחזירים את הקרן, את הסכום ששולם לרשות כעודף.

אורית שרייבר: התיקונים כאן מתייחסים לאגרה שנתית לשנים 2021–2023, לקרנות נאמנות, לתאגידים מדווחים ולבורסה, וכן יש כאן הטבה לשלוש השנים האלה גם לקרן ייעודית במסגרת שירות ניהול תיקים 2.0.

אורית שרייבר: מדובר בשירות חדש שאנחנו רוצים לתת לו הגנת סילוק, להצליח להצמיח אותו.

אורית שרייבר: מכיוון שביום הראשון שצריך להתחיל לתת את השירות הזה צריך כבר להקים ארבע קרנות נאמנות, אנחנו מבקשים לראות בארבע הקרנות כקרן אחת לצורך האגרה השנתית.

ינון אזולאי: אגב, יכול להיות שבשנים 21–23 תראו שינוי, שאתם לא יכולים לעמוד בהחזר?

ינון אזולאי: כלומר ב-23 תוכלו לראות אם אתם יכולים לעמוד בהחזרים של אלה שהביאו את ה-21–23?

ינון אזולאי: כי עכשיו אתם מביאים לצורך העניין מ-17–20.

 << אורח >> עודד שפירר: קבענו בהוראת שעה, עם התחייבות שלנו לשלוש השנים.

 << אורח >> עודד שפירר: ברור שאם תהיה מצוקה אז נבוא שוב לוועדה, ואני מבטיח גם את ההיפך, שאם תהיה לנו אפשרות לתת יותר אנחנו נבוא לוועדה עם הצעה להפחתה גדולה יותר.

 << אורח >> עודד שפירר: אני רק רוצה להגיד לאדוני דבר אחד.

 << אורח >> עודד שפירר: לפני הוועדה הזאת היינו בוועדת הכלכלה, כי יש סט אחד של תקנות הפחתה שנידון בוועדת הכלכלה, ושם הצגנו את ה-10% הפחתה.

 << אורח >> עודד שפירר: אנחנו נחזור לוועדת הכלכלה כדי שזה יהיה שוויוני, להפחית גם שם ב-15%.

משה גפני: שם הם אישרו לכם 10%?

 << אורח >> עודד שפירר: כן.

ינון אזולאי: אני רק מבקש שכאשר תגיע לשם תגיד ליושב-ראש ועדת הכלכלה שזה בזכות הרב גפני, ואם יש לו בעיה אז שיפנה אליי.

ינון אזולאי: הם מבינים טוב.

משה גפני: מי בעד אישור התקנות האלה כפי שהוקראו, עם התיקונים?

משה גפני: מי נגד?

משה גפני: מי נמנע?

משה גפני: בעד – 4

משה גפני: נמנעים – אין

משה גפני: התקנות אושרו.

משה גפני: כמה כסף זה ההפחתה של 15%?

 << אורח >> עודד שפירר: זה בערך 16.5 מיליון שקל בשנה.

אורית שרייבר: כאן מדובר על החזר לקרנות הנאמנות בשנת 2020 בגלל המשבר.

אורית שרייבר: כפי שענת ועודד הציגו, היו פדיונות חריגים, בעיקר בחודש מרץ החולף.

אורית שרייבר: אנחנו מבקשים להחזיר קיזוז של 20% מערך הפדיונות נטו שאירעו בחודש מרץ בכל קרן שבניהולו של מנהל קרן.

ינון אזולאי: את יכולה להסביר את זה עוד פעם?

אורית שרייבר: אגרת תשקיף של קרן נאמנות מחולקת מאגרה קבועה ומאגרה שמחשבים עודף יצירות על עודף הפדיונות.

אורית שרייבר: מה שקרה הוא שבחודש מרץ, כשהיו הפדיונות הנרחבים, בעיקר בגלל הקורונה, הציבור משך את הכספים, זה גרם להפחתה משמעותית, 45 מיליארד שקלים נפדו.

אורית שרייבר: מאז השוק כבר מתאושש והמשקיעים חזרו להשקיע בקרנות הנאמנות, מה שיצר עודף יציבות.

ינון אזולאי: אתם רואים את ההתרחשות ברורה?

 << אורח >> עודד שפירר: כן, חד-משמעית.

ינון אזולאי: לכמה היא חזרה בפעילות שלה ממה שהיה?

ינון אזולאי: אמרת שנפדו כ-45 מיליארד שקלים.

ינון אזולאי: לכמה הם חזרו?

 << אורח >> עודד שפירר: בקרנות הנאמנות למשל סך כל הנכסים שלהן היה בערך 360 מיליארד שקל לפני משבר הקורונה.

 << אורח >> עודד שפירר: זה ירד בערך ל-260 מיליארד שקל בזמן הקורונה, והיום זה בסביבות 320 מיליארד שקל.

ינון אזולאי: כלומר זה עדיין בחוסר של 45 מיליארד שקל.

 << אורח >> עודד שפירר: כן, אבל זה מרכיב גם של הפדיונות של הציבור וגם של שווי הנכסים.

 << אורח >> עודד שפירר: בגלל ששווי הנכסים עדיין לא חזר למה שהיה לפני הקורונה - - -

ינון אזולאי: למה?

ינון אזולאי: כי יכול להיות שמכרו נכסים ולא החזירו את זה?

 << אורח >> עודד שפירר: לא, שווים של הנכסים שמרכיבים את הקרן ירד.

 << אורח >> עודד שפירר: אם שווי הנכסים יעלה בחזרה לאותם ערכים שלפני הקורונה אז יחזרו בערך עוד 10 מיליארד שקל מתוך הסכום הזה.

אורית שרייבר: כשהמשקיעים חזרו נוצרו עודף יצירות, ועל עודף יצירות צריך לשלם את האגרה המשתנה, שהיא רכיב נוסף באגרות.

אורית שרייבר: לכן מוצע שהרשות תזכה מנהל קרן ששילם תוספת אגרה כזו אחרי חודש מרץ 2020 עד לקיזוז של 20% מערך הפדיונות נטו שאירעו בחודש מרץ בכל אחת מן הקרנות שבניהול.

משה גפני: יש שאלות?

משה גפני: אין.

משה גפני: מי בעד אישור התקנות?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – 4

משה גפני: נמנעים – אין

משה גפני: התקנות אושרו.

אורית שרייבר: נעבור לתקנות מכוח חוק הייעוץ.

אורית שרייבר: התקנות האלה עוסקות בבעלי רישיון מכוח חוק הגדרת העיסוק בייעוץ השקעות, בשיווק השקעות ובניהולי תיקי השקעות, התשנ"ה-1995.

אורית שרייבר: כאן מוצע לקבוע מספר מועדים לבחינה לצורך קביעת הדרגה של תשלום האגרה השנתית: דצמבר 2019, שזה מה שקבוע היום בתקנות, ולהוסיף גם את מרץ 2020 או את יוני 2020, לפי הנמוך מביניהם, וגם לקבוע כאן הוראת שעה לשלוש השנים 2021–2023, שתינתן הפחתה של 15% מן האגרה השנתית.

ינון אזולאי: בשנת 2021, במידה והקורונה ממשיכה, אתם גם תעשו, כפי שפה עשיתם במרץ וביוני, תמשיכו גם ב-2021?

 << אורח >> עודד שפירר: תלוי אם תהיה עדיין פגיעה בחברות שמפוקחות על ידינו.

 << אורח >> עודד שפירר: אם תסתכל למשל על שוק ההנפקות, כפי שענת פירטה בהתחלה, אז שוק ההנפקות רותח.

 << אורח >> עודד שפירר: כרגע אין סיבה לעשות הפחתה שם.

ינון אזולאי: אתם כן לוקחים בחשבון שאם יהיה אז כן תעשו?

משה גפני: הוא אמר קודם שאם כן – הבנתי שאתה מתכוון גם לזה, כלומר לא יוצאים מפה וזהו, סוגרים את הכול ושלום על ישראל.

משה גפני: גם לגבי הנושא של ההחזר אתם תראו מה מידת הפגיעה בחברות.

משה גפני: בסדר.

אורית שרייבר: טיוטת תקנות הסדרת העיסוק בייעוץ השקעות, בשיווק השקעות ובניהול תיקי השקעות (בקשה לרישיון, בחינות, התמחות ואגרות) (הוראת שעה), התשפ"א-2020

משה גפני: מי בעד אישור התקנות כפי שהוקראו על ידי עו"ד אורית שרייבר?

משה גפני: מי נגד?

משה גפני: מי נמנע?

משה גפני: בעד – 3

משה גפני: נמנעים – אין

משה גפני: התקנות אושרו.

אורית שרייבר: הסטים הבאים של התקנות קצרים מאוד.

אורית שרייבר: הם מתייחסים רק להפחתה הרוחבית.

אורית שרייבר: מדובר על תקנות של רכזי הצעה, תקנות של זירות סוחר ותקנות חתימה ודיווח אלקטרוני.

אורית שרייבר: כל אחד מהם עוסק בגוף מפוקח אחר על ידי הרשות.

אורית שרייבר: כפי שהוסבר, מכיוון שמדובר בהפחתה רוחבית לגבי כל הגופים המפוקחים היינו צריכים לתקן כל אחד מסט התקנות שמתייחס לכל גוף מפוקח.

משה גפני: יש שאלות?

משה גפני: מי בעד אישור התקנות?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – 3

משה גפני: נמנעים – אין תקנות ניירות ערך (הצעת ניירות ערך באמצעות רכז הצעה) התשפ"א-2020 אושרו.

משה גפני: התקנות אושרו.

אורית שרייבר: טיוטת תקנות ניירות ערך (זירת סוחר לחשבונו העצמי) (הוראת שעה), התשפ"א-2020

משה גפני: מי בעד אישור התקנות?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – 3

משה גפני: נמנעים – אין

משה גפני: התקנות אושרו.

אורית שרייבר: טיוטת תקנות ניירות ערך (חתימה ודיווח אלקטרוני) (הוראת שעה), התשפ"א-2020 אלה תקנות שעוסקות במפיצי מידע.

משה גפני: מי בעד אישור התקנות?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – 3

משה גפני: נמנעים – אין

משה גפני: התקנות אושרו.

משה גפני: זה היה הסט האחרון.

משה גפני: אנחנו מודים לך.

ינון אזולאי: היא לא התבלבלה לאורך כל הדרך להגיד 85% ולא 90%, אני חייב להדגיש את זה.

משה גפני: לגבי התקציב, צריך להתאים את המספרים עם ההפחתה של 15%.

 << אורח >> עודד שפירר: אנחנו נעשה את ההתאמה הזאת ונשלח לכם את העדכון.

משה גפני: בסדר.

משה גפני: אנחנו נדרשים לאשר את התקציב של הרשות לניירות ערך לשנת 2021.

אלכס קושניר: כולל עודפים או בלי עודפים?

משה גפני: אבל צריך להפחית כי אנחנו מורידים 15%.

משה גפני: כלומר הם הציעו להפחית 10% ואנחנו ביקשנו שתהיה הפחתה של 15%.

משה גפני: אם יצטרכו להעלות חזרה או אם יצטרכו להפחית הפחתה נוספת הם יבואו לכאן ויסבירו את הדבר הזה.

משה גפני: בבקשה, אדוני המנכ"ל.

משה גפני: היושבת-ראש הסבירה כבר את נושא התקציב.

משה גפני: אתה רוצה להוסיף בעניין?

 << אורח >> עודד שפירר: בנינו תקציב ועשינו הכול על מנת לנסות להביא לפה תקציב שלא יעלה על התקציב של השנה שעברה.

 << אורח >> עודד שפירר: אני רק מזכיר שאדוני בשנה שעברה לחץ עלינו להפחית 5 מיליון שקל מתקציב שנה שעברה, ולמרות זאת עמדנו בתקציב הזה גם השנה הזאת, ואפילו עשינו הפחתה של 300,000 שקל נוספים.

 << אורח >> עודד שפירר: כמעט אין פה אף סעיף שהעלינו אותו, למעט סעיף מרכזי על מערכות המחשוב שלנו, שהיינו חייבים להעלות אותו כי אנחנו צריכים מערכות פיקוח ממוחשבות חדשות על תחומי פיקוח חדשים.

משה גפני: יש עוד סעיפים שאפשר להפחית?

 << אורח >> עודד שפירר: באמת עשינו את מקסימום ההפחתה שלנו.

 << אורח >> עודד שפירר: אנחנו מרגישים שבאמת קיצצנו בכל מקום שאפשר היה לקצץ.

 << אורח >> עודד שפירר: אני אפילו טיפ טיפה חושש אבל ניאלץ לעמוד בזה.

משה גפני: יש שאלות?

משה גפני: לא.

משה גפני: תקציב הרשות לניירות ערך לשנת 2021, מי בעד אישור התקציב?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – 3

משה גפני: נמנעים – אין

משה גפני: התקציב אושר.

משה גפני: אני מודה לכם ומאחל לכם הצלחה.

משה גפני: אני מקווה שבעזרת השם בשנה הבאה לא נצטרך להיות עם מסכות ונצא מאפלה לאור גדול.

משה גפני: תודה רבה לכם.

משה גפני: הישיבה נעולה.